## Zakon o izmjenama i dopunama Zakona o unutarnjim poslovima

### NN 19/1991 (23.4.1991.), Zakon o izmjenama i dopunama Zakona o unutarnjim poslovima

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o izmjenama i dopunama Zakona o unutarnjim poslovima

Proglašavam Zakon o izmjenama i dopunama Zakona o unutarnjim poslovima
kojeg je Sabor Republike Hrvatske donio na sjednicama Vijeća udruženog
rada 18. travnja 1991, Vijeća općina 18. travnja 1991. i Društveno-političkog
vijeća 18. travnja 1991. godine.

Klasa: 011-01/91-01/37

Urbroj:71-91-1

Zagreb, 22. travnja 1991.

Predsjednik Republike Hrvatske

**dr. Franjo Tuđman, v. r.**

---

## ZAKON

### o izmjenama i dopunama Zakona o unutarnjim poslovima

Članak 1.

U Zakonu o unutarnjim poslovima ("Narodne novine", br 55/89,
18/90 i 47/90) članak 1. mijenja se i glasi:

"Unutarnji poslovi prema ovom zakonu su poslovi koji se odnose
na:

1. zaštitu Ustavom utvrđenog poretka (poslovi Službe za zaštitu ustavnog
poretka),

2. zaštitu života i osobnu sigurnost Ijudi, zaštitu imovine, sprečavanje
i otkrivanje kaznenih djela, pronalaženje i hvatanje učinioca kaznenih
djela i njihovo privođenje nadležim organima, održavanje javnog reda i
mira, vršenje kriminalističko-tehničkih poslova, sigurnost i kontrolu te
regulaciju prometa na cestama, kontrolu prelaska preko državne granice
i kretanje i boravak u graničnom pojasu, kretanje i boravak stranaca, putovnice
za prelazak preko državne granice i kretanje i boravak u graničnom pojasu,
javne skupove, nabavljanje, držanje i nošenje oružja i streljiva, eksplozivne
tvari, pružanje neophodne pomoći radi otklanjanja posljedica u slučaju
opće opasnosti prouzrokovane elementarnim nepogodama i epidemijama, inspekciju
u oblasti zaštite od požara i tehničkih pregleda vozila, osobne karte,
vozačke isprave, registraciju vozila, prijavljivanje prebivališta i boravišta
građana, državljanstvo (poslovi javne sigurnosti),

3. zaštitu državne granice Republike Hrvatske te zaštitu nepovredivosti
državne teritorije, narušavanje javnog reda i mira u većem opsegu, zaštitu
od terorističkog i drugog nasilnog djelovanja odnosno oružane pobune, zaštitu
zračnih luka i zračnog prometa, zaštitu obale i mora, pružanje pomoći radi
otklanjanja posljedica u slučaju opće opasnosti prouzrokovane elementarnim
nepogodama i drugih akcidenata. zaštitu određenih osoba, objekata i prostora,
te druge poslove utvrđene zakonom (poslovi Zbora narodne garde),

4. ostali unutarnji poslovi određeni zakonom."

Članak 2.

Članak 3. mijenja se i glasi:

"Ministarstvo unutarnjih poslova (u daljnjem tekstu: Ministarstvo)
zajedno s drugim nadležnim tijelima štiti pravni poredak i Ustavom utvrđeno
državno ustrojstvo te nepovredivost državne teritorije i brani teritorijalnu
cjelovitost Republike Hrvatske".

Članak 3.

U članku 4. stavak 2. briše se.

Članak 4.

U članku 5. stavku 1, članku 6. stavku 1, članku 7. stavku 1. i 2, članku
84. točki 8. i 9. riječi "radne ljude i" u odgovarajućim padežima
brišu se.

U članku 5. stavku 1, članku 6. stavku 1, članku 84. točki 8. riječ
"te" iza riječi "građani" zamjenjuje se riječju "i".

U članku 5. stavku 2. i članku 6. stavku 2. riječi "radni ljudi"
u odgovarajućim padežima brišu se.

Članak 5.

U članku 6. stavku 1. riječ "službenih" briše se.

Članak 6.

Naziv Glave Il. mijenja se i glasi: "II. Djelokrug i ustrojstvo
Ministarstva unutarnjih poslova".

Naziv točke 2. ispred članka 13. mijenja se i glasi:

"2. Služba za zaštitu ustavnog poretka".

Članak 7.

Članak 11. mijenja se i glasi:

"Unutarnje poslove iz članka 1. ovoga zakona obavljaju redarstvene
službe ustrojene u Ministarstvu i to:

1. Služba za zaštitu ustavnog poretka,

2. Služba javne sigurnosti (u daljnjem tekstu; Policija)

3. Zbor narodne garde,

U Ministarstvu se osnivaju organizacijske jedinice u kojima se obavljaju
i drugi poslovi utvrđeni ovim zakonom i propisima o unutarnjem ustrojstvu.".

Članak 8.

U članku 13. stavku 1, 2. i 3, članku 14, članku 15. stavku 1. i članku
16. stavku 1. riječi "Službe državne sigurnosti" u različitim
padežima zamjenjuju se riječima "Služba za zaštitu ustavnog poretka"
u odgovarajućim padežima.

U članku 13. stavku 3. riječi "državne sigurnosti" zamjenjuju
se riječima "zaštite Ustavom utvrđenog poretka".

Članak 9.

U članku 15, članku 18. i članku 19. stavku 1. riječi "Predsjedništvo
Republike Hrvatske" u različitim padežima zamjenjuje se riječima "Predsjednik
Republike" u odgovarajućim padežima.

U članku 15. stavku 2. riječi "državna sigurnost" brišu se.

Članak 10.

U članku 16. stavak 2. mijenja se i glasi:

"Komisija za nadzor zakonitosti rada Službe za zaštitu ustavnog
poretka nadzire zakonitost rada te Službe naročito u pogledu ostvarivanja
Ustavom Republike Hrvatske i zakonom utvrđenih prava i sloboda čovjeka
i građanina, pravnih osoba, državnih i drugih organa, te prava i sloboda
utvrđenih normama međunarodnog prava".

Članak 11.

U članku 17. stavku 1. i 2, članku 23. i članku 63. stavku 1. riječi
"gradske zajednice općina" u različitim padežima zamjenjuju se
riječima "Grad Zagreb" u odgovarajućim padežima.

Članak 12.

Članak 20. mijenja se i glasi:

"Policija obavlja poslove iz članka 1. točke 2. ovoga zakona i
ostale unutarnje poslove za čije obavljanje nije predviđena nadležnost
druge redarstvene službe".

Članak 13.

U članku 21. stavku 1, članku 24. stavku 1, članku 38. stavku 1. i članku
59. stavku 1. riječi "javne sigurnosti" zamjenjuju se riječju
"policije", a u članku 74. stavku 2. riječi "javne ili državne
sigurnosti" zamjenjuju se riječima "utvrđenim zakonom".

U članku 21. stavci 3. i 4. mijenjaju se i glase: "Vlada Republike
Hrvatske određuje ukupan broj zaposlenih u Ministarstvu, osim za Zbor narodne
garde.

Ministar donosi akt o unutarnjem ustrojstvu i načinu rada Ministarstva".

Članak 14.

Član 23. briše se.

Članak 15.

U članku 24. iza stavka 3. dodaje se novi stavak 4. koji glasi:

"Ministar unutarnjih poslova može za obavljanje određenih poslova
iz članka 1. točke 2. ovoga zakona osnovati policijske ispostave na području
za koje je osnovana policijska uprava".

Članak 16.

Iza članka 25. dodaje se nova točka i članci koji glase: "4. Zbor
narodne garde

Članak 25a.

Za obavljanje poslova iz članka 1. točke 2. ovoga zakona, osniva se
Zbor narodne garde.

Predsjednik Republike propisuje ustroj i broj pripadnika Zbora narodne
garde na prijedlog ministra obrane i ministra unutarnjih poslova.

Propise o osposobljavanju pripadnika Zbora narodne garde donosi ministar
obrane.

Zbor narodne garde djeluje na cjelokupnom teritoriju Republike Hrvatske.

Članak 25b.

Zbor narodne garde je profesionalna, uniformirana, oružana formacija,
vojnog ustroja za obrambeno redarstvene dužnosti.

Zbor narodne garde u obavljanju poslova iz svog djelokruga djeluje samostalno
i zajedno sa drugim redarstvenim službama Ministarstva unutarnjih poslova
i službama Ministarstva obrane, te pruža pomoć državnim tijelima u slučajevima
određenim zakonom.

Članak 25c.

Jedinicama Zbora narodne garde zapovijeda Ministarstvo obrane.

Članak 25d.

Jedinice Zbora narodne garde mogu se upotrijebiti za izvršenje poslova
javne sigurnosti i zaštite ustavnog poretka Republike Hrvatske na traženje
ministra unutarnjih poslova uz odobrenje predsjednika Republike.

Članak 25e.

Kada obavljaju poslove iz svoje nadležnosti pripadnici Zbora narodne
garde imaju posebne dužnosti i ovlaštenja propisana ovim zakonom".

Članak 17.

Glava III. "Međusobni odnosi organa i službi unutarnjih poslova"
te članci 26, 27. i 28. brišu se.

Glava IV. postaje Glava III.

Članak 18.

U članku 31. stavku 2. riječi "pripadnici milicije" zamjenjuju
se riječima "pripadnici Policije i Zbora narodne garde ".

U stavku 3. riječi "Pripadnici milicije" zamjenjuju se riječima
"Pripadnici Policije i Zbora narodne garde".

Članak 19.

U članku 32. iza riječi "zvanjima" dodaju se riječi "i
činovima".

Članak 20.

U članku 35. stavku 1. riječi "državne i javne sigurnosti"
brišu se.

Članak 21.

Glava V. "Način ostvarivanja samoupravljanja" te članci 48,
49. i 50. brišu se.

Članak 22.

Glava VI. postaje Glava IV.

Članak 23.

Članak 51. mijenja se i glasi:

"U Ministarstvu radni odnos može zasnovati osoba koja, pored općih,
ispunjava i slijedeće uvjete:

1. da nije pravomoćno osuđivana za kazneno djelo izvršeno iz koristoljublja
ili drugo kazneno djelo izvršeno iz niskih pobuda,

2. da nije pravomoćno osuđivana za kazneno djelo protiv Republike Hrvatske
i protiv službene dužnosti,

3. da ima psihičke, fizičke i zdravstvene sposobnosti. Osoba koja zasniva
radni odnos u Ministarstvu pored općih uvjeta mora ispunjavati i posebne
uvjete.

Posebne uvjete i način utvrđivanja propisuje ministar unutarnjih poslova".

Članak 24.

Članak 52. mijenja se i glasi:

"Radni odnos u Ministarstvu zasniva se bez natječaja".

Članak 25.

Članak 53. mijenja se i glasi:

"Odluku o zasnivanju radnog odnosa donosi ministar unutarnjih
poslova odnosno osoba koju za to ovlasti.

Radnik je dužan prije zasnivanja radnog odnosa prihvatiti i potpisati
izjavu čiji sadržaj propisuje ministar unutarnjih poslova".

Članak 26.

Članak 55. mijenja se i glasi:

"Za poslove ovlaštene službene osobe Policije, radni odnos može
zasnovati osoba koja pored općih ispunjava i slijedeće uvjete :

1. da je regurirala obvezu služenja vojnog roka,

2. da ima III. odnosno IV. stupanj stručne spreme,

3. da nije starija od 25 godina.

Za poslove pripadnika Zbora narodne garde, radni odnos može zasnovati
osoba koja pored općih ispunjava i slijedeće uvjete:

1. da je regulirala obvezu služenja vojnog roka,

2. da ima završenu najmanje osnovnu školu,

3. da nije starija od 35 godina.

Odredba stavka 1. točke 1. i stavka 2. točke 1. ne odnosi se na žene,
a odredba iz stavka 1. i 2. ovoga članka ne odnosi se na osobe koje zasnivaju
radni odnos na poslovima za koje je utvrđen VI. i VII. stupanj stručne
spreme".

Članak 27.

Članak 56. mijenja se i glasi:

"Osobe bez odgovarajućeg iskustva zasnivaju radni odnos u svojstvu
pripravnika.

Za vrijeme pripravničkog staža pripravnik se osposobljava za samostalno
obavljanje poslova.

Trajanje pripravničkog staža i program obuke propisuje ministar unutarnjih
poslova a za pripadnike Zbora narodne garde ministar obrane".

Članak 28.

Članak 57. mijenja se i glasi:

"Pripravnik koji u propisanom roku s uspjehom ne završi, odnosno
za kojeg se ocjeni da neće moći s uspjehom završiti, pripravnički staž
odnosno dopunsko obrazovanje, prestaje radni odnos.

U slučaju iz stavka 1. ovoga članka pripravnik je dužan nadoknaditi
troškove školovanja".

Članak 29.

Članak 58. mijenja se i glasi:

"Radnik koji je s uspjehom završio pripravnički staž, odnosno dopunsko
obrazovanje, dužan je ostati u radnom odnosu u Ministarstvu najmanje dvostruko
duže od vremena provedenog na školovanju, odnosno najmanje dvije godine,
ako je školovanje trajalo manje od godinu dana.

Radnik koji ne ispuni obvezu iz stavka 1. ovoga članka dužan je nadoknaditi
troškove školovanja, u skladu s ugovorom".

Članak 30.

Članak 80. mijenja se i glasi:

"Primarnu i specifičnu zdravstvenu zaštitu radnika Ministarstva
organizira i provodi Dom zdravlja radnika

Ministarstva unutarnjih poslova Hrvatske prema općim propisima o zdravstvenoj
zaštiti u Republici Hrvatskoj.

Ministar unutarnjih poslova može svojom odlukom uz pojedine organizacijske
jedinice Ministarstva organizirati odgovarajuću zdravstvenu službu.

U slučaju nastupanja izvanrednih prilika zdravstvena zaštita ovlaštenih
radnika provodi se prema pravilniku o zdravstvenoj zaštiti.

Pravilnik iz stavka 3. ovoga članka donosi ministar unutarnjih poslova
uz suglasnost ministra Obrane Republike Hrvatske".

Članak 31.

Glava VII. postaje Glava V.

Članak 32.

U članku 84. u stavku 1. dodaje se nova točka 18. koja glasi:

"18. povreda propisa kojima se uređuje rad službe, kao i propisa
o nošenju službene odjeće i oznaka".

Dodaje se stavak 2. koji glasi:

"Prijedlog za pokretanje i vođenje disciplinskog postupka za teže
povrede radne discipline podnosi ministar unutarnjih poslova ili osoba
koju on za to ovlasti".

Članak 33.

U članku 86. stavak 2. briše se.

U stavku 3. iza riječi "članove" dodaju se riječi: "prvostepenog
i".

Članak 34.

U članku 89. stavku 3. riječ: "samoupravnog" briše se.

Članak 35.

U članku 91. stavak 1. briše se.

Dosadašnji stavci 2, 3, 4. i 5. postaju stavci 1, 2, 3. i 4.

Članak 36.

Glava VIII. postaje Glava VI.

Članak 37.

U članku 100, članku 101, i članku 103. riječ "Budžet" u različitim
padežima zamjenjuje se riječju "Proračun" u odgovarajućim padežima.

Članak 38.

Glava IX. postaje Glava VII, a u članku 101. iza riječi "modernizacija
službe" dodaju se riječi: "sredstva za zadovoljavanje stambenih
potreba".

Članak 39.

Članak 102. briše se.

Članak 40.

Iza članka 106. dodaje se nova Glava i članci koji glase:

"VIII. POSEBNE ODREDBE

Članak 106a.

Radnici Ministarstva ne mogu se stranački organizirati ni politički
djelovati u Ministarstvu unutarnjih poslova.

Radnici Ministarstva nemaju pravo na štrajk ako bi se štrajkom onemogućilo
obavljanje poslova iz članka 1. ovoga zakona.

Članak 106b.

Ministarstvo surađuje s drugim nadležnim tijelima Republike Hrvatske.

Ministarstvo surađuje s odgovarajućim saveznim organima i nadležnim
tijelima drugih republika u obavljanju poslova od interesa za Republiku
Hrvatsku.

Ministarstvo unutarnjih poslova u obavljanju poslova iz svoje nadležnosti
može surađivati s tijelima i organizacijama nadležnim za unutarnje poslove
drugih država i međudržavnih zajednica.

Članak l06c.

Ministarstvo vodi statistiku i evidenciju o primjeni zakona i drugih
propisa iz oblasti unutarnjih poslova.

Propise o načinu vođenja statistike i evidencije u oblasti unutarnjih
poslova i davanju podataka iz tih evidencija donosi ministar unutarnjih
poslova.

Članak l06d.

Ministar unutarnjih poslova, u okviru ovlasti utvrđenih zakonom, donosi
pravilnike. naredbe, obvezatne upute, odluke i druge izvršne akte za primjenu
zakona i drugih propisa.

Propise o načinu obavljanja poslova redarstvenih službi Ministarstva
donosi ministar unutarnjih poslova.

Ministar obrane u okviru ovlasti utvrđenih zakonom donosi propise o
zasnivanju i prestanku radnog odnosa te disciplinskoj odgovornosti pripadnika
Zbora narodne garde".

Članak 41.

Glava X. postaje Glava IX.

Članak 42.

U svim odredbama ovoga zakona riječ: "član" zamjenjuje se
riječju: "članak", a riječ: "stav" zamjenjuje se riječju:
"stavak".

Članak 43.

Ovlašćuje se Zakonodavno-pravna komisija Sabora da utvrdi i izda pročišćeni
tekst Zakona o unutarnjim poslovima.

Članak 44.

Ovaj zakon stupa na snagu danom objave u "Narodnim novinama".

Klasa: 200-01/91-04/02

Zagreb, 18. travnja 1991.

SABOR REPUBLIKE HRVATSKE

Predsjednik Sabora

**dr. Žarko Domljan, v. r.**

Predsjednik Vijeća udruženog rada

**Ivan Matija, v. r.**

Predsjednik Vijeća općina

**Luka Bebić, v. r.**

Predsjednik Društveno-političkog vijeća

**Ivan Vekić, v. r.**

Zakon, NN 19/1991-598